text: Sådan stemte den gamle udenrigsminister
  03 december 2015 kl. 16.41
  Den tidligere udenrigsminister Villy Søvndal (SF) afgav torsdag eftermiddag sin stemme i Bjerthallen.
  Det er ingen hemmelighed, at SF anbefaler et ja til torsdagens afstemning om retsforbeholdet. Den tidligere leder af partiet, Villy Søvndal, var torsdag hovedperson i dagens afsnit af Naboer og afslørede for åbent kamera, at han følger parti-linjen.
  TV SYD-programmet Naboer fulgte den tidligere udenrigsminister, da han afgav sin stemme til torsdagens folkeafstemning om retsforbeholdet i Bjerthallen i Sdr. Bjert ved Kolding, hvor han bor.
  - Jeg synes, alle fordele er knyttet til et ja, sagde han til TV SYD, da han kom ud af stemmeboksen.
  Villy Søvndal var medlem af Folketinget fra 1994 til 2013, hvor han i efteråret blev ramt af en blodprop i hjertet og derfor trak sig fra politik. Han er tidligere medlem af Kolding Byråd.
  